				|

		52013PC0152

			Proposta għal DEĊIŻJONI TAL-KUNSILL li tawtorizza lill-Istati Membri biex jirratifikaw, fl-interess tal-Unjoni Ewropea, il-Konvenzjoni dwar ix-xogħol diċenti għall-ħaddiema domestiċi, 2011, tal-Organizzazzjoni Internazzjonali tax-Xogħol (il-Konvenzjoni Nru 189) /* COM/2013/0152 final - 2013/0085 (NLE) */

			   	MEMORANDUM TA’ SPJEGAZZJONI
1.           KUNTEST TAL-PROPOSTA
Permezz ta’ din il-proposta l-Istati Membri se
jkunu jistgħu jirratifikaw legalment il-Konvenzjoni Nru 189 dwar
xogħol diċenti għall-ħaddiema domestiċi, 2011,
tal-Organizzazzjoni Internazzjonali tax-Xogħol (ILO), minn hawn ’il
quddiem “il-Konvenzjoni Nru 189 dwar il-Ħaddiema Domestiċi” jew
“il-Konvenzjoni”.
Il-Konvenzjoni Nru 189 dwar
il-Ħaddiema Domestiċi ġiet adottata waqt il-100 Sessjoni
tal-Konferenza Internazzjonali tax-Xogħol
fis-16 ta' Ġunju 2011 u mistennija tidħol
fis-seħħ f’Settembru 2013. Din tistabbilixxi l-kundizzjonijiet
minimi ta’ protezzjoni tax-xogħol għall-ħaddiema domestiċi.
Minn Diċembru 2012, il-Konvenzjoni
Nru 189 dwar il-Ħaddiema Domestiċi ġiet ratifikata minn
tliet Stati partijiet għall-ILO. Din hija fost il-Konvenzjonijiet tal-ILO
li ġew ikklassifikati mill-ILO bħala li huma aġġornati u
għaldaqstant jiġu promossi b'mod attiv.
L-Unjoni Ewropea (UE) għandha l-impenn li
tippromwovi l-aġenda għal xogħol diċenti, kemm internament,
kif ukoll fir-relazzjonijiet esterni tagħha. L-istandards tax-xogħol
huma element ewlieni tal-kunċett ta' xogħol diċenti.
Għalhekk, ir-ratifika tal-Konvenzjonijiet tal-ILO mill-Istati Membri
tibgħat messaġġ importanti rigward il-koerenza tal-politika
tal-Unjoni fit-titjib tal-istandards tax-xogħol madwar id-dinja.
Barra minn hekk, bħala parti
mill-istrateġija tal-UE lejn il-Qerda tat-Traffikar tal-Bnedmin[1],
il-Kummissjoni ħeġġet lill-Istati Membri biex jirratifikaw
l-istrumenti, il-ftehimiet u l-obbligi legali internazzjonali kollha li se
jikkontribwixxu biex jiġi indirizzat it-traffikar tal-bnedmin b'mod aktar
effettiv, ikkoordinat u koerenti. Dawn jinkludu l-Konvenzjoni
Nru 189 dwar il-Ħaddiema Domestiċi.
Għaldaqstant, jeħtieġ li
jitneħħa, fil-livell tal-UE, kull impediment legali
għar-ratifika mill-Istati Membri għall-Konvenzjoni Nru 189 dwar
il-Ħaddiema Domestiċi, li s-sustanza tagħha ma tagħtix lok
għal tħassib fid-dawl tal-acquis attwali tal-Unjoni.
Id-dispożizzjonijiet tal-Konvenzjoni
Nru 189 dwar il-Ħaddiema Domestiċi huma maħsuba biex
jillimitaw l-abbuż u l-isfruttament tal-ħaddiema domestiċi.
L-Artikolu 1 tal-Konvenzjoni jiddefinixxi ħaddiem domestiku
bħala kull persuna involuta f’xogħol domestiku (ix-xogħol
imwettaq fi jew għal unità domestika waħda jew aktar) fl-ambitu ta’
relazzjoni tax-xogħol. Il-Konvenzjoni
teħtieġ li l-Istati Membri tal-ILO jieħdu miżuri biex
jipprevjenu l-vjolenza u t-tħaddim tat-tfal fl-ambitu tax-xogħol
domestiku. L-Artikolu 3 jħares id-drittijiet fundamentali relatati
max-xogħol tal-ħaddiema domestiċi billi jeżiġi li kull
Stat Parti jieħu l-miżuri stabbiliti fil-Konvenzjoni biex
jirrispetta, jippromwovi u jwettaq il-prinċipji u d-drittijiet
fundamentali fuq ix-xogħol. Id-dispożizzjonijiet sussegwenti
jirrikjedu b’mod partikolari li l-Istati Membri tal-ILO:
·
jistabbilixxu età minima għax-xogħol
domestiku kif ukoll salvagwardji għall-ħaddiema taħt it-18-il
sena;
·
jipprevjenu l-abbuż u l-vjolenza;
·
jiżguraw termini ġusti u
kundizzjonijiet diċenti ta’ impjieg;
·
jiżguraw li l-ħaddiema jkunu infurmati
dwar it-termini u d-dettalji tal-impjieg tagħhom;
·
jirregolaw ir-reklutaġġ barrani
u jiżguraw il-moviment liberu;
·
iħeġġu trattament ugwali bejn
il-ħaddiema domestiċi u ħaddiema oħra fir-rigward
tal-kumpens u l-benefiċċji;
·
jirregolaw u jissorveljaw l-aġenziji privati
tal-impjieg; kif ukoll
·
jiżviluppaw mekkaniżmu speċifiku
għall-ilmenti.
Il-Konvenzjoni Nru 189 dwar
il-Ħaddiema Domestiċi tindirizza l-oqsma tal-liġi tal-Unjoni
fejn il-livell ta’ regolamentazzjoni jkun diġà laħaq stadju avvanzat.
Il-Konvenzjoni tittratta prinċipalment
l-aspetti marbuta mal-qasam tal-politika soċjali, fejn il-liġi
tal-Unjoni tistabbilixxi rekwiżiti minimi dwar is-saħħa u
s-sikurezza fuq ix-xogħol, il-protezzjoni taż-żgħażagħ
fuq ix-xogħol, il-protezzjoni tal-maternità, id-dikjarazzjoni bil-miktub,
il-ħin tax-xogħol, l-immigrazzjoni u x-xogħol temporanju permezz
ta' aġenzija[2].
Il-Konvenzjoni tittratta aspetti marbuta
mal-qasam kontra d-diskriminazzjoni fejn il-liġi tal-Unjoni tistabbilixxi
rekwiżiti minimi dwar l-ugwaljanza fl-impjieg, l-ugwaljanza bejn is-sessi
u l-protezzjoni tal-maternità[3].
Il-Konvenzjoni tittratta wkoll aspetti marbuti
mal-kooperazzjoni ġudizzjarja fil-qasam tal-kwistjonijiet kriminali u
fil-qasam tal-ażil u l-immigrazzjoni, fejn il-liġi tal-Unjoni tistabbilixxi
rekwiżiti minimi kontra t-traffikar u s-sanzjonijiet kontra min
iħaddem[4].
Barra minn hekk, l-Artikolu 8
tal-Konvenzjoni dwar il-Ħaddiema Domestiċi jittratta l-protezzjoni
tal-ħaddiema domestiċi migranti, li tinkludi aspetti li
jikkonċernaw il-moviment liberu tal-ħaddiema skont il-liġi
tal-Unjoni[5].
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U VALUTAZZJONIJIET TAL-IMPATT
Mhux applikabbli.
3.           ELEMENTI LEGALI TAL-PROPOSTA
Skont ir-regoli dwar il-kompetenzi esterni li
tfasslu mill-Qorti tal-Ġustizzja tal-Unjoni Ewropea[6], u b'mod
aktar speċifiku fir-rigward tal-konklużjoni u r-ratifika ta’
Konvenzjoni tal-Organizzazzjoni Internazzjonali tax-Xogħol[7], l-Istati
Membri mhumiex f'pożizzjoni li jiddeċiedu b'mod awtonomu dwar
ir-ratifika ta' Konvenzjoni mingħajr l-awtorizzazzjoni minn qabel
tal-Kunsill, fejn partijiet tal-Konvenzjoni jaqgħu taħt il-kompetenza
tal-Unjoni.
Fl-istess waqt, l-Unjoni Ewropea bħala
tali ma tista tirratifika l-ebda Konvenzjoni tal-ILO, billi l-Istati biss
jistgħu jkunu partijiet f’konvenzjonijiet bħal dawn.
Għaldaqstant, jekk is-suġġett
ta’ ftehim jew kuntratt jaqa' parzjalment taħt il-kompetenza tal-Unjoni u
parzjalment taħt dik tal-Istati Membri, l-istituzzjonijiet tal-Unjoni u
l-Istati Membri għandhom jieħdu l-miżuri kollha
meħtieġa biex jiżguraw bl-aħjar mod il-kooperazzjoni
fir-ratifika tal-Konvenzjoni u fl-implimentazzjoni tal-impenji li
jirriżultaw minn dik il-Konvenzjoni[8].
Fir-rigward tat-tliet Konvenzjonijiet tal-ILO
li ġew adottati matul l-aħħar għaxar snin u li partijiet
minnhom kienu fil-kompetenza tal-Unjoni, il-Kunsill għalhekk awtorizza
lill-Istati Membri biex jirratifikaw, fl-interess tal-Unjoni, dawk il-partijiet
li huma fil-kompetenza tal-Unjoni[9].
Il-Kummissjoni adottat ukoll proposta għal tali deċiżjoni
tal-Kunsill rigward il-Konvenzjoni Nru 170 dwar is-Sustanzi Kimiċi[10].
Speċifikament b'referenza
għall-Konvenzjoni Nru 189 dwar il-Ħaddiema Domestiċi,
il-livell tar-regolamentazzjoni fid-diversi aspetti tal-politika soċjali u
fl-oqsma ta' kontra d-diskriminazzjoni, il-kooperazzjoni ġudizzjarja
fil-qasam tal-kwistjonijiet kriminali, l-ażil u l-immigrazzjoni koperti
mill-Konvenzjoni, laħaq stadju avvanzat, sal-punt fejn l-Istati Membri ma
għadhomx jistgħu jeżerċitaw is-sovranità tagħhom
fl-isfera esterna f’dan ir-rigward[11].
L-Artikolu 153 tat-TFUE jikkostitwixxi l-bażi legali prinċipali
tal-liġi tal-Unjoni relatata, li fil-biċċa l-kbira
tal-każijiet hija aktar dettaljata mill-prinċipji ġenerali
stabbiliti fil-Konvenzjoni Nru 189 dwar il-Ħaddiema Domestiċi.
Ma hemm l-ebda kontradizzjoni bejn il-prinċipji ġenerali stabbiliti
fil-Konvenzjoni u fil-liġi tal-Unjoni, u ma hemmx nuqqas ta’ kompatibbiltà
bejn id-dispożizzjonijiet tal-Konvenzjoni u r-rekwiżiti minimi f’dawn
l-oqsma stabbiliti fl-acquis tal-Unjoni.
Mill-Artikolu 19(8) tal-Kostituzzjoni
tal-ILO jidher ċar li l-Konvenzjoni fiha standards minimi, li jfisser li
l-implimentazzjoni nazzjonali tista' tipprovdi standards ogħla minn dawk
tal-Konvenzjoni.
Ma hemm l-ebda inkonsistenza
fl-approċċ bejn ir-regoli dwar il-protezzjoni u t-trattament ugwali
tal-ħaddiema skont il-Konvenzjoni u r-rekwiżiti minimi skont l-acquis
tal-Unjoni f'dan il-qasam. Dan ifisser li l-miżuri tal-Unjoni jistgħu
jkunu aktar stretti mill-istandards tal-ILO u viċi versa[12].
Il-Konvenzjoni Nru 189 dwar
il-Ħaddiema Domestiċi tinkludi artikolu wieħed
għall-ħarsien tal-ħaddiema domestiċi migranti
(l-Artikolu 8) li jista’ potenzjalment ixekkel il-moviment liberu
tal-ħaddiema — qasam li jaqa' taħt il-kompetenza esklużiva
tal-Unjoni[13].
Madankollu, l-għan ewlieni tal-Konvenzjoni mhuwiex li tirregola kwistjoni
li taqa’ taħt il-kompetenza esklużiva tal-Unjoni. Barra minn hekk,
l-Artikolu 8(2) tal-Konvenzjoni jiddikjara li r-rekwiżit li
wieħed jirċievi offerta bil-miktub qabel ma jaqsam il-fruntieri
nazzjonali ma japplikax għal żoni ta' integrazzjoni ekonomika
reġjonali. Din il-klawżola ta' salvagwardja tipprevjeni kull nuqqas
ta’ kompatibbiltà potenzjali bejn il-Konvenzjoni u l-acquis tal-Unjoni dwar
il-moviment liberu tal-ħaddiema skont l-Artikolu 45 tat-TFUE u
r-Regolament Nru 492/2011. Għaldaqstant, id-dispożizzjonijiet
tal-Konvenzjoni f'dan il-qasam mhumiex inkompatibbli mal-acquis tal-Unjoni.
Għalhekk, l-għan ta' din il-proposta
huwa li tawtorizza lill-Istati Membri biex jirratifikaw, fl-interess tal-Unjoni,
dawk il-partijiet mill-Konvenzjoni Nru 189 dwar il-Ħaddiema
Domestiċi li jaqgħu taħt il-kompetenza tal-Unjoni.
Il-proposta hija bbażata fuq
l-Artikolu 218(6) tat-Trattat dwar il-Funzjonament tal-Unjoni Ewropea
(TFUE), applikabbli b'analoġija, flimkien mal-Artikolu 153 tat-TFUE,
li jipprovdi l-bażi legali prinċipali
għal-leġiżlazzjoni tal-Unjoni dwar il-ħarsien u t-titjib
tal-kundizzjonijiet tax-xogħol tal-ħaddiema.
2013/0085 (NLE)
Proposta għal
DEĊIŻJONI TAL-KUNSILL
li tawtorizza lill-Istati Membri biex
jirratifikaw, fl-interess tal-Unjoni Ewropea, il-Konvenzjoni dwar
ix-xogħol diċenti għall-ħaddiema domestiċi, 2011,
tal-Organizzazzjoni Internazzjonali tax-Xogħol (il-Konvenzjoni Nru 189)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament
tal-Unjoni Ewropea, u b’mod partikolari l-Artikolu 153 flimkien
mal-Artikolu 218(6)(a)(v) u l-ewwel sottoparagrafu
tal-Artikolu 218(8) tiegħu,
Wara li kkunsidra l-proposta tal-Kummissjoni
Ewropea,
Wara li kkunsidra l-kunsens tal-Parlament Ewropew[14],
Billi:
(1)       Il-Parlament Ewropew,
il-Kunsill u l-Kummissjoni qegħdin jippromwovu r-ratifika ta'
konvenzjonijiet internazzjonali dwar ix-xogħol li ġew ikklassifikati
bħala aġġornati mill-Organizzazzjoni Internazzjonali
tax-Xogħol, bħala kontribut lejn l-isforz tal-Unjoni Ewropea biex
tippromwovi xogħol diċenti għal kulħadd, kemm fl-Unjoni kif
ukoll barra minnha, u li tiegħu il-ħarsien u t-titjib
tas-saħħa u s-sikurezza tal-ħaddiema jikkostitwixxu aspetti
importanti.
(2)       Il-biċċa l-kbira
tar-regoli skont il-Konvenzjoni Nru 189 dwar ix-xogħol diċenti
għall-ħaddiema domestiċi, 2011, tal-Organizzazzjoni
Internazzjonali tax-Xogħol (ILO), minn hawn 'il quddiem “il-Konvenzjoni”,
huma koperti fil-maġġoranza tagħhom mill-acquis tal-Unjoni
fl-oqsma tal-politika soċjali[15],
l-antidiskriminazzjoni[16],
il-kooperazzjoni ġudizzjarja fi kwistjonijiet kriminali[17] u
l-ażil u l-immigrazzjoni[18].
(3)       Id-dispożizzjonijiet
tal-Konvenzjoni dwar il-ħarsien tal-ħaddiema domestiċi migranti
jistgħu jaffettwaw il-moviment liberu tal-ħaddiema — qasam li jaqa'
taħt il-kompetenza esklużiva tal-Unjoni[19].
(4)       Għaldaqstant, partijiet
mill-Konvenzjoni jaqgħu taħt il-kompetenza tal-Unjoni, u l-Istati
Membri ma jistgħux jidħlu f'impenji b'rabta ma' dawn il-partijiet
barra mill-qafas tal-istituzzjonijiet tal-Unjoni[20].
(5)       L-Unjoni Ewropea ma tistax
tirratifika l-Konvenzjoni, billi l-Istati biss jistgħu jkunu partijiet
fiha.
(6)       F'din is-sitwazzjoni,
l-Istati Membri u l-istituzzjonijiet tal-Unjoni jridu jikkooperaw fir-rigward
tar-ratifika tal-Konvenzjoni.
(7)       Il-Kunsill għandu
għalhekk jawtorizza lill-Istati Membri li huma marbuta mil-liġi
tal-Unjoni fir-rigward tar-rekwiżiti minimi fil-qasam tal-kundizzjonijiet
tax-xogħol biex jirratifikaw il-Konvenzjoni fl-interess tal-Unjoni Ewropea.
ADOTTA DIN ID-DEĊIŻJONI:
Artikolu 1
L-Istati Membri huma b’dan awtorizzati li
jirratifikaw, għall-partijiet li jaqgħu taħt il-kompetenza
mogħtija lill-Unjoni permezz tat-Trattati, il-Konvenzjoni dwar
ix-xogħol diċenti għall-ħaddiema domestiċi, 2011,
tal-Organizzazzjoni Internazzjonali tax-Xogħol (il-Konvenzjoni
Nru 189).
Artikolu 2
Din id-Deċiżjoni hija indirizzata
lill-Istati Membri.
Magħmul fi Brussell,
                                                                       Għall-Kunsill
                                                                       Il-President
[1]               L-istrateġija
tal-UE lejn il-Qerda tat-Traffikar tal-Bnedmin 2012-2016,
COM(2012) 286 tad-19.6.2012.
[2]               Id-Direttiva
89/391/KEE, id-Direttiva 94/33/KEE, id-Direttiva 91/533/KEE, id-Direttiva
2003/88/KE, id-Direttiva 2011/98/UE, id-Direttiva 2008/104/KE.
[3]               Id-Direttiva
2000/78/KE, id-Direttiva 2000/43/KE, id-Direttiva 2006/54/KE, id-Direttiva
92/85/KEE.
[4]               Id-Direttiva
2011/36/KE; id-Direttiva 2009/52/KE.
[5]               L-Artikolu 45
tat-TFUE, ir-Regolament Nru 492/2011.
[6]               Is-Sentenza
tal-AETR tal-Qorti tal-ġustizzja tal-Unjoni Ewropea,
il-każ 22/70 tal-31 ta' Marzu 1971, Ġabra, 1971,
263; ara wkoll l-Artikolu 3(2)
tat-TFUE li kkodifika dawn il-prinċipji.
[7]               L-Opinjoni 2/91
tal-Qorti tal-Ġustizzja tal-Unjoni Ewropea
tad-19 ta’ Marzu 1993 li tikkonċerna l-Konvenzjoni
Nru 170 dwar is-Sustanzi Kimiċi, Ġabra 1993-I,
paġna 1061.
[8]               L-Opinjoni 2/91
tal-Qorti tal-Ġustizzja tal-Unjoni Ewropea (ibid), il-para. 36, 37 u
38.
[9]               F'dan
l-aħħar deċennju ġew adottati tliet deċiżjonijiet
tal-Kunsill li jawtorizzaw lill-Istati Membri biex jirratifikaw
il-Konvenzjonijiet tal-ILO: Id-Deċiżjoni tal-Kunsill
tal-14 ta' April 2005 li tawtorizza lill-Istati Membri biex
jirratifikaw, fl-interess tal-Komunità Ewropea, id-Dokumenti
tal-Organizzazzjoni Internazzjonali tax-Xogħol dwar id-Dokumenti ta'
Identità tal-Baħħara (il-Konvenzjoni Nru 185), ĠU
L 136/1 tat-30.5.2005; Id-Deċiżjoni tal-Kunsill
tas-7 ta' Ġunju 2007 li tawtorizza lill-Istati Membri biex
jirratifikaw, fl-interess tal-Komunita Ewropea, il-Konvenzjoni
tal-Organizzazzjoni Internazzjonali tax-Xogħol dwar ix-Xogħol
Marittimu tal-2006 (ĠU L 161/63 tat-22.6.2007); u
d-Deċiżjoni tal-Kunsill tas-7 ta' Ġunju 2010 li
tawtorizza lill-Istati Membri biex jirratifikaw, fl-interess tal-Unjoni,
Ewropea, il-Konvenzjoni tal-Organizzazzjoni Internazzjonali tax-Xogħol
dwar ix-Xogħol fis-Sajd tal-2007 (il-Konvenzjoni Nru 188), ĠU
145/12, 11.6.2010.
[10]             COM(2012) 677
tal-20 ta’ Novembru 2012.
[11]             L-Opinjoni 2/91
tal-Qorti tal-Ġustizzja tal-Unjoni Ewropea, il-para. 25 u 26.
[12]             L-Opinjoni 2/91
tal-Qorti tal-Ġustizzja tal-Unjoni Ewropea, il-para. 18.
[13]             L-Artikolu 45
tat-TFUE, ir-Regolament Nru 492/2011.
[14]             ĠU C
, , p. .
[15]             Inklużi
d-Direttiva qafas 89/391/KEE dwar is-saħħa u s-sigurtà, id-Direttiva
94/33/KE dwar iż-żgħażagħ fuq ix-xogħol,
id-Direttiva 92/85/KEE dwar il-ħarsien tal-maternità, id-Direttiva
91/533/KEE dwar id-dikjarazzjoni bil-miktub, id-Direttiva 2003/88/KE dwar
il-ħin tax-xogħol, u d-Direttiva 2008/104/KE dwar ix-xogħol
temporanju permezz ta' aġenziji.
[16]             Inkluż
id-Direttiva 2000/78/KE dwar l-ugwaljanza fl-impjieg, id-Direttiva 2006/54/KE
dwar l-ugwaljanza bejn is-sessi u d-Direttiva 92/85/KEE dwar il-protezzjoni
tal-maternità.
[17]             Inkluża
d-Direttiva 2011/36/UE dwar il-prevenzjoni u l-ġlieda kontra t-traffikar
tal-bnedmin u l-protezzjoni tal-vittmi tiegħu.
[18]             Inklużi
d-Direttiva 2009/52/KE dwar is-sanzjonijiet kontra min iħaddem u
d-Direttiva 2011/98/UE dwar il-permess uniku.
[19]             L-Artikolu 45
tat-TFUE, ir-Regolament Nru 492/2011.
[20]             L-Opinjoni 2/91
tal-Qorti tal-Ġustizzja tal-Unjoni Ewropea
tad-19 ta' Marzu 1993, Ġabra 1993-I, p. 1061,
il-para. 26.


				|

		52013PC0390

			Proposta għal DEĊIŻJONI TAL-KUNSILL dwar l-eżistenza ta' defiċit eċċessiv f'Malta /* COM/2013/0390 final - 2013/0179 (NLE) */

			   	2013/0179 (NLE)
Proposta għal
DEĊIŻJONI TAL-KUNSILL
dwar l-eżistenza ta' defiċit eċċessiv f'Malta
IL-KUNSILL TAL-UNJONI EWROPEA
Wara li kkunsidra
t-Trattat dwar il-Funzjonament tal-Unjoni Ewropea, u b'mod partikolari
l-Artiklu 126(6) tiegħu,
Wara li kkunsidra
l-proposta mill-Kummissjoni,
Wara li kkunsidra
l-osservazzjonijiet magħmula minn Malta,
Billi:
(1)       Skont l-Artikolu 126 tat-Trattat dwar il-Funzjonament
tal-Unjoni Ewropea (TFUE), l-Istati Membri għandhom jevitaw li jkollhom
defiċits eċċessivi tal-gvern.
(2)       Il-Patt ta' Stabilità u
Tkabbir huwa bbażat fuq l-objettiv ta' finanzi sodi tal-gvern bħala
mezz ta' tisħiħ tal-kundizzjonijiet għall-istabilità
tal-prezzijiet u għal tkabbir qawwi sostenibbli li jwassal
għall-ħolqien tal-impjiegi.
(3)       Il-proċedura ta'
defiċit eċċessiv (PDE) skont l-Artikolu 126 TFUE, kif
kjarifikata mir-Regolament tal-Kunsill (KE) Nru 1467/97 dwar li
titħaffef u li tiġi ċċarata l-implimentazzjoni
tal-proċedura ta' defiċit eċċessiv[1] (li jagħmel parti
mill-Patt ta' Stabilità u Tkabbir) jipprovdi għal deċiżjoni dwar
l-eżistenza ta' defiċit eċċessiv. Il-Protokoll dwar
il-proċedura ta' defiċit eċċessiv anness mat-Trattat
jistipula dispożizzjonijiet ulterjuri dwar l-implimentazzjoni tal-PDE.
Ir-Regolament tal-Kunsill (KE) Nru 479/2009[2] jistipula regoli u
definizzjonijiet dettaljati għall-applikazzjoni tad-dispożizzjonijiet
tal-Protokoll imsemmi.
(4)       Skont l-Artikolu 126(5)
TFUE, jekk il-Kummissjoni tqis li jkun jeżisti, jew li jista' jkun hemm,
defiċit eċċessiv fi Stat Membru, hija għandha tindirizza
opinjoni lill-Istat Membru kkonċernat u lill-Kunsill kif jixraq. Wara li
kkunsidrat ir-rapport tagħha skont l-Artikolu 126(3) TFUE u wara li
kkunsidrat l-opinjoni tal-Kumitat Ekonomiku u Finanzjarju skont l-Artikolu 126(4)
TFUE, il-Kummissjoni kkonkludiet li jeżisti defiċit
eċċessiv f'Malta. Il-Kummissjoni għaldaqstant indirizzat tali
opinjoni lil Malta u informat lill-Kunsill fid-29 ta' Mejju 2013[3].
(5)       L-Artikolu 126(6) TFUE
jiddikjara li l-Kunsill għandu jikkunsidra kull osservazzjoni li l-Istat
Membru kkonċernat ikun jixtieq jesprimi qabel ma jieħu
deċiżjoni, wara evalwazzjoni ġenerali, jekk ikunx jeżisti
defiċit eċċessiv. Fil-każ ta' Malta, din l-evalwazzjoni
ġenerali twassal għall-konklużjoni li ġejja.
(6)       Skont id-dejta nnotifikata
mill-awtoritajiet Maltin f'April 2013, id-defiċit tal-Gvern
ġenerali f'Malta laħaq 3,3 % tal-PDG fl-2012, biex b'hekk
eċċeda l-valur referenzjarju ta' 3 % tal-PDG. Ir-rapport
tal-Kummissjoni skont l-Artikolu 126(3) TFUE iqis li d-defiċit kien
qrib il-valur referenzjarju ta' 3 % tal-PDG, iżda l-eċċess
fuq il-valur referenzjarju ma jistax jiġi kkwalifikat bħala
eċċezzjonali skont it-tifsira tat-Trattat u tal-Patt ta' Stabbiltà u
Tkabbir. B'mod partikolari, ma jirriżultax minn tnaqqis serju fir-ritmu
ekonomika fis-sens tat-Trattat u tal-Patt ta' Stabbiltà u Tkabbir. Fl-2010 u
l-2011 it-tkabbir reali tal-PDG kien, bħala medja, aktar minn 2 %
fis-sena, ogħla mit-tkabbir potenzjali. Id-dejta preliminari tal-PDG
ippubblikata mill-Uffiċċju Nazzjonali tal-Istatistika fl-11 ta' Marzu 2013
turi li r-ritmu ta' tkabbir ekonomiku naqas fl-2012 iżda baqa'
pożittiv, fil-livell ta' 0,8 %. Id-differenza bejn il-produzzjoni
reali u dik potenzjali, li kienet pożittiva fl-2011, huwa stmat li
ħadet xejra ftit negattiva fl-2012. L-eċċess ippjanat fuq
il-valur referenzjarju ma jistax jitqies bħala wieħed temporanju.
Skont il-previżjonijiet tar-rebbiegħa tal-Kummissjoni tal-2013,
id-defiċit jiżdied għal 3,7 % tal-PDG fl-2013, u
jilħaq it-3,6 % tal-PDG fl-2014. Il-kriterju tad-defiċit
fit-Trattat ma jitwettaqx.
(7)       Id-dejta notifikata turi li
d-dejn gross tal-Gvern ġenerali kien ta' 72,1 % tal-PDG fl-2012,
ogħla mill-valur referenzjarju ta' 60 % tal-PDG.
Il-previżjonijiet tar-rebbiegħa tal-Kummissjoni tal-2013 jipprojettaw
li l-proporzjon tad-dejn jiżdied għal 74,9 % tal-PDG fl-2014.
Wara l-abrogazzjoni tal-PDE f'Diċembru 2012, Malta bbenefikat minn
perjodu ta' tranżizzjoni ta' tliet snin biex tkun tista' tiġi
konformi mal-punt ta' riferiment għat-tnaqqis tad-dejn, mill-2012 'il
quddiem. Fl-2012 Malta ma għamiltx biżżejjed progress lejn
il-konformità mal-punt ta' riferiment għat-tnaqqis tad-dejn, peress li
d-defiċit strutturali żdied meta kien obbligatorju li dan jitnaqqas.
Għalhekk jista' jiġi konkluż li l-kriterju tad-dejn fit-Trattat
ma twettaqx.
(8)       F'konformità
mad-dispożizzjonijiet tat-Trattat u tal-Patt ta' Stabbiltà u Tkabbir,
il-Kummissjoni analizzat ukoll fir-rapport tagħha "fattur
relevanti". Kif speċifikat fil-Patt ta' Stabbiltà u Tkabbir,
għal pajjiżi bi proporzjon tad-dejn ogħla minn 60 % tal-PDG
(bħal Malta), dawn il-fatturi jistgħu jiġu kkunsidrati biss
fil-passi li jwasslu għad-deċiżjoni dwar l-eżistenza ta'
defiċit eċċessiv, meta tkun qed tiġi vvalutata l-konformità
abbażi tal-kriterju tad-defiċit, jekk id-defiċit tal-gvern
ġenerali jibqa' qrib il-valur ta' referenza u l-eċċess
tiegħu fuq il-punt ta' riferiment ikun temporanju, li mhux il-każ ta'
Malta.[4] Fl-istess ħin, tali
fatturi ġew ikkunsidrati waqt il-valutazzjoni tal-ksur tal-kriterju
tad-dejn, iżda lanqas dawn ma jidher li jqajmu dubji dwar id-dubju
d-deċiżjoni dwar l-eżistenza ta' defiċit
eċċessiv. B'mod partikolari, il-progress lejn il-konformità mal-punt
ta' riferiment għat-tnaqqis tad-dejn ġie evalwat fid-dawl tal-assistenza
finanzjarja lill-Istati Membri taż-żona tal-euro-impatt, li
għandha effett li żżid id-dejn u d-defiċit. Fil-każ
ta' Malta, l-impatt kumulattiv tal-faċilità ta' self għall-Greċja,
l-iżborżi tal-EFSF, il-kontribuzzjonijiet kapitali għall-MES, u
l-operazzjonijiet taħt il-programm Grieg għall-perjodu 2011-2014 kien
ikun ta' 3,9 % tal-PDG fuq id-dejn, u 0,1 % tal-PDG fuq
id-defiċit. Meta jittieħed f'kunsiderazzjoni l-impatt ta' dawn
l-operazzjonijiet, l-isforz strutturali għall-2012 mitlub minn Malta biex
tkun konformi mal-kriterju tad-dejn kien ikun aktar baxx, iżda xorta
waħda akbar sew mill-isforz strutturali implimentat minn Malta fl-2012.
ADOTTA DIN ID-DEĊIŻJONI:
Artikolu 1
Wara evalwazzjoni
ġenerali ntlaħqet il-konklużjoni li f'Malta jeżisti
defiċit eċċessiv.
Artikolu 2
Din id-Deċiżjoni hija indirizzata
lir-Repubblika ta' Malta.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 2009, 2.8.1997, p. 6
[2]               ĠU L 145, 10.6.2009, p. 1-9
[3]               Id-dokumenti kollha relatati mal-PDE għal Malta jinsabu fil-websajt
li ġejja:
 http://ec.europa.eu/economy_finance/sgp/deficit/countries/malta_en.htm.
[4]               L-Artikolu 2.4 tar-Regolament tal-Kunsill (KE) Nru 1467/97.